רומן גופמן

רומן גופמן (נולד בשנת 1976) הוא קצין בצה"ל בדרגת אלוף, המשמש המזכיר הצבאי של ראש הממשלה. גופמן שימש בין היתר מפקד מל"י, מפקד אוגדת הבשן, מפקד חטיבה 7, מפקד חטיבת עציון, קצין אג"ם של עוצבת געש ומפקד גדוד 75.

== ביוגרפיה ==
גופמן נולד בבלארוס. עלה לישראל עם משפחתו בגיל 14 בשנת 1990 והתגורר באשדוד. בנעוריו למד בבית הספר קציני-ים אורט אשדוד. כיוון שסבל מניכור ואלימות מקרב תלמידים אחרים בבית הספר החל באימוני אגרוף ואף דורג במקום השני בארץ.

== קריירה צבאית ==
התגייס לצה"ל בשנת 1995, לחיל השריון, ושובץ בגדוד 53 בחטיבה 188. עבר הכשרה כלוחם, קורס מפקדי טנקים וקורס קצינים. בסיום הקורס עבר לגדוד 71 ומונה למפקד מחלקת טנקים, ולקח חלק בלחימה בדרום לבנון. לאחר מכן שירת כסגן מפקד פלוגה. בהמשך שימש מפקד פלוגה בגדוד 71, הוא הוביל את הפלוגה בלחימה ברצועת עזה ובאיו"ש, במהלך האינתיפאדה השנייה ובמבצע חומת מגן. לאחר מכן מונה לסגן מפקד גדוד 71. בהמשך שימש סגן מפקד גדוד הכשרות בחטיבה 460. לאחר מכן מונה לקצין המבצעים של עוצבת געש.

בשנת 2010 הועלה לדרגת סא"ל ומונה לראש ענף שריון במרכז לאימונים באש במל"י, ושירת בתפקיד עד שנת 2011. בשנת 2011 מונה למפקד גדוד 75 בחטיבה 7, ושימש בתפקיד עד שנת 2013. לאחר מכן מונה לקצין אג"ם של עוצבת געש בין השנים 2013–2015. ב-30 באוגוסט 2015 הועלה לדרגת אל"ם ומונה למפקד חטיבת עציון, ושימש בתפקיד עד 6 ביולי 2017. בזמן שירותו כמח"ט עציון, התרחש גל פיגועים רחב, רבים מהם בוצעו בגוש עציון, ונרצחו ונפצעו בהם ישראלים רבים. גופמן פיקד על המאמצים לבלום את גל הטרור. ב-2 באוגוסט 2017 מונה למפקד חטיבה 7, ושירת בתפקיד זה עד 14 באוגוסט 2019.

בכנס לפיקוד הבכיר של צה"ל בנוכחות הרמטכ"ל גדי אייזנקוט שנערך ב-2018 בדרום, מתח גופמן ביקורת חריפה על מדיניות ההימנעות מהפעלת כוחות היבשה של צה"ל, ואמר בין היתר: "הרמטכ"ל, רציתי ראשית להגיד לך שאנו מוכנים להילחם. יש בעיה אחת. אתם לא מפעילים אותנו. לאורך זמן יש כאן דפוס מאוד בעייתי שמתפתח ובעיקרו להימנע מהפעלת כוחות היבשה." לאחר סיום תפקידו כמח"ט היה חניך במכללה לביטחון לאומי במחזור מ"ז (2019–2020).

ב-1 ביולי 2020 הועלה לדרגת תא"ל ומונה למפקד אוגדת הבשן. במהלך תפקידו הוביל קו התקפי כנגד המאמץ האיראני להפוך את רמת הגולן הסורית לחזית נוספת כנגד ישראל שכלל מבצעים חשאיים<ref></ref> ופשיטות קרקעיות. יזם "מבצע השפעה" שבמסגרתו שני אנשי מודיעין מיחידתו מסרו באישורו ידיעות סודיות לנער לשם פרסומן באינטרנט, וכתוצאה מכך נעצר הנער למשך שנה וחצי, עד שהתברר שהוא הופעל על ידי הצבא ולכן חף מפשע. גופמן טען כי הוא לא היה מודע לזהותו ולגילו של הנער, וכי הדגיש באוזני פקודיו שאין למסור לו מידע מסווג אלא ידיעות שפורסמו באמצעים גלויים. גופמן שירת בתפקיד זה עד 19 בספטמבר 2022.

ב-27 באוקטובר 2022 מונה למפקד מל"י.

ב-7 באוקטובר 2023, בבוקר מתקפת הפתע על ישראל, נסע מביתו באשדוד לשדרות לנוכח דיווחים על חדירת מחבלים. הוא אסף איתו מספר מתנדבי משטרה וחתר למגע עם המחבלים. בצומת שער הנגב הוא נתקל במחבלים, פגע בשניים, ונפצע קשה בברכו בחילופי האש שהתפתחו. בעקבות פציעתו מונה תא"ל יעקב הלר (שהיה צפוי להחליפו) למפקד מל"י.

לאחר שהשתקם מפציעתו שימש גופמן רמ"ט מתאם פעולות הממשלה בשטחים במשך מספר חודשים<ref></ref>.

במרץ 2024 אושר מינויו לראש חטיבת שילו"ח באגף התכנון<ref name=":0"></ref> אך ב-8 באפריל 2024 פורסם כי ימונה למזכיר הצבאי של ראש הממשלה<ref></ref>.

באפריל 2024 הפיץ גופמן מסמך לצמרת המדינית והצבאית בו כתב כי ישראל צריכה להחיל ממשל צבאי ברצועת עזה. בתגובה הודיע דובר צה"ל כי המסמך נכתב על דעתו של גופמן ואינו מייצג את עמדת צה"ל הרשמית.

ב-16 במאי 2024 הועלה לדרגת אלוף, ונכנס לתפקידו החדש כמזכיר הצבאי של ראש הממשלה בנימין נתניהו.

== חיים אישיים ==
גופמן מתגורר באשדוד, נשוי ואב לשלוש בנות. בעל תואר ראשון במדע המדינה מהמכללה האקדמית אשקלון, ותואר שני במדעי המדינה וביטחון לאומי מאוניברסיטת חיפה.

בזמן שיצא לתקופת לימודים מטעם הצבא למד במכינת בני דוד בעלי, במקביל ללימודיו האקדמיים<ref></ref>.

== לקריאה נוספת ==
* אלישיב שמשי, "ארדוף אויביי ואשיגם", הוצאת מודן והוצאת משרד הביטחון, 2019

== קישורים חיצוניים ==

* 
* 
* 
* 
;מפרי עטו:
* 
* 
* 
* 
* 
* 
* 
* 

== הערות שוליים ==

קטגוריה:מפקדי גדוד 75
קטגוריה:מפקדי חטיבת עציון
קטגוריה:מפקדי חטיבה 7
קטגוריה:מפקדי אוגדת הבשן
קטגוריה:מפקדי המרכז הלאומי לאימונים ביבשה
קטגוריה:אלופי צה"ל
קטגוריה:בוגרי המכללה לביטחון לאומי
קטגוריה:בוגרי מכינה קדם-צבאית בני דוד
קטגוריה:בוגרי אוניברסיטת חיפה
קטגוריה:ישראלים ילידי בלארוס
קטגוריה:עולים בשנות ה-1990
קטגוריה:אשדוד: אישים
קטגוריה:חיילי צה"ל במלחמת חרבות ברזל
קטגוריה:מזכירים צבאיים של ראש הממשלה
קטגוריה:ישראלים שנולדו ב-1976